b'\n_START_ARTICLE_\nKong Arthur\n_START_SECTION_\nArthur i forskningen\n_START_PARAGRAPH_\nNogle forskere antager, at Arthur m\xc3\xa5 have v\xc3\xa6ret af anglo-britisk afstamning og kan have levet sidst i det 5. \xc3\xa5rhundrede eller f\xc3\xb8rst i det 6. \xc3\xa5rhundrede. Nogle har identificeret ham som den Riothamus, kaldet "bretonernes konge", der levede under den romerske kejser Anthemius. Andre foresl\xc3\xa5r, at Arthur er Lucius Artorius Castus, der udf\xc3\xb8rte s\xc3\xa5 store milit\xc3\xa6re bedrifter i det 2. \xc3\xa5rhundrede, at det kan v\xc3\xa6re husket flere hundrede \xc3\xa5r senere._NEWLINE_Atter andre mener, at han m\xc3\xa5 betragtes som en halvvejs glemt, keltisk guddom, som er blevet omdigtet til en helteskikkelse, p\xc3\xa5 samme m\xc3\xa5de som guden Lir blev til helten Lear. De samme forskere henviser til, at det var den keltiske romer Ambrosius Aurelianus, der anf\xc3\xb8rte briterne i slaget ved Mons Badonicus.'